google/wiki40b huggingface dataset:
Žyrovičy

Ajalugu

Žyrovičy alguseks loetakse aastat 1493, mil selle piirkonna valitsejaks sai Soltan, kes ehitas paika, kus kuulduste kohaselt olevat aastal 1470 leitud Jumalaema kujutav imettegev ikoon, kiriku. Kiriku ümber hakkas kasvama Žyrovičy küla. Asula kuulus toona Navahradaki vojevoodkonda Słonimi maakonda.
Žyrovičy kloostris pandi XV sajandil kirja valgevenekeelsed Žyrovičy evangeeliumid, mis on heaks näiteks tolleaegsest kirjakunstist ja miniatuuridest. Käsikirjad olid kloostris XIX sajandi keskpaigani, tänapäeval säilitatakse neid Leedus.
Aastal 1624 sai Žyrovičyst alev. Asula oli Leedu alade kreekakatoliku kiriku keskuseks, olles ühtlasi ka kaubanduskeskus. Aastal 1655 põletasid aga kasakad asula ja sealse kloostri maha.
Poola jagamisel läks Žyrovičy Venemaa koosseisu aastal 1795. Alev oli aastail 1810–1828 kreekakatoliku kiriku Bresti piiskoppide residents, aastail 1828–1838 Leedu uniaatide keskus, aastail 1840–1845 õigeusu kiriku Leedu piiskopkonna keskus. Asulas peeti kolm korda aastas laata.
Kuni 1917. aastani oli Žyrovičy Venemaa Keisririigi koosseisus, 1919–1939 kuulus Poolale. 1939–1991 kuulus Nőukogude Liidu koosseisu. Alevi staatuse kaotas asula aastal 1940.
Pürksi mõis

Pürksi mõis (saksa k. Birkas) rajati Läänemaal Noarootsi kihelkonnas 1620. aastal. Tänapäevase haldusjaotuse järgi kuulub see Lääne maakonda Lääne-Nigula valda Pürksis.
Alates 18. sajandi lõpust kuni võõrandamiseni 1919. aastal kuulus mõis Ungern-Sternbergide aadlisuguvõsale. Mõisa viimane omanik oli Rudolf von Ungern-Sternberg. Tänapäeval kasutatakse seda Noarootsi Gümnaasiumi väikese majana.
Ühekorruseline mõisa peahoone – osalt kivist, osalt puidust – on ehitatud arvatavasti mitmes osas 19. sajandil. Säilinud on ka mõni kõrvalhoone (ait, tall-tõllakuur). Peahoone restaureeriti 1995. aastal.
Nii Pürksi mõisa park, ait, kaev, ait-kelder kui ka peahoone on muinsuskaitse all.
Casus fœderis

Casus fœderis tähendab ladinakeelse väljendina alliansijuhtumit – tavaliselt on see seotud vastastikuse kaitse paktiga. 
Diplomaatilistes tingimustes tähendab see juhtumit, kus mängu tulevad poolehoidjatevahelised liidusuhted. Sõjategevuses (samaväärse casus belli tähenduses) võib see kaasata süütegusid või ähvardusi enda liitlase või liitlaste suhtes.
Valdur Himbek

Valdur Himbek (31. juuli 1925 Tallinn – 4. aprill 1991 Tallinn) oli eesti näitleja ja filmirežissöör.
Ta on õppinud Anna Tõrvand-Tellmanni Inglise Kolledžis, ta lõpetas aastal 1943 Tallinna 21. Keskkooli ja aastal 1949 Eesti NSV Riikliku Teatriinstituudi.
Ta oli aastatel 1949–1950 Lõuna-Eesti Teatris näitlejaks. Aastatel 1950–1955 oli ta represseerituna Magadani oblastis vangilaagris. Aastatel 1955–1991 oli ta (vaheajaga) Eesti Televisioonis ja aastatel 1971–1973 Tallinnfilmis režissöör. Lisaks on ta mänginud filmides kõrvalosi.

Isiklikku

Ta oli abielus pianist Aino Himbekiga; tema isa oli näitleja Aado Hõimre.
Aigi Vahing

Aigi Vahing (sündinud 3. augustil 1973) on eesti näitleja.
Ta on näitlemist õppinud Los Angeleses. 2007. aastal juhtis Vahing koos Jüri Naelaga telesarja "Eesti otsib superstaari".

Tele- ja raadiotöö

Lisaks saatele "Eesti otsib superstaari" on Aigi Vahing ka varem telesaateid juhtinud, nende hulgas "Eesti muusikaauhinnad 2006", "Friik" ja "ZTV". Samuti on ta kaasa teinud Raadio 2 saates "Kahega lõunal".

Filmid

Vahing on mänginud Eesti mängufilmis "Jan Uuspõld läheb Tartusse" (2007) ning lühifilmides "Anniversary" (2006) ja "Attraction" (2005).
Otto Friedrich von Fölkersahm

Otto Friedrich von Fölkersahm (poola Otto Fryderyk Felkerzamb; 1641 – 27. november 1705) oli baltisaksa päritolu Rzeczpospolita riigitegelane ja sõjaväelane. 
Ta oli senaator, kastellaan Liivimaal, Galiitsias Czorsztyni ja Podlaasias Rajgródi staarost, Tšernigivi ja Poola-Liivimaa vojevood (kuberner) ja kindralmajor.

Perekond

Tema vanemad olid Kuramaa Nīgranda mõisnik Johann von Fölkersahm (1603–1686) ja Elisabeth von den Brincken.
Ta abiellus esmalt 1676 Czorsztyni staarosti, kindralmajor Ernst Magnus von Grotthusi (Magnus Ernest Grothus) lese riigikrahvinna Catharina von Buttlariga, kes oli Kuldīgast pärit Kuramaa Laidze mõisniku, Poola kuningliku kammerhärra ja riigikrahvi (a-st 1651) Gotthard Wilhelm von Buttlari (Gotard Wilhelm Butler; 1600–1660) ja Konstancja Wodyńska tütar. 11. märtsil 1700 abiellus ta riigikrahvitar Catharina Elisabeth von Windischgrätziga. Abieludest tal lapsi ei olnud.
AS Silvano Fashion Group

Ajalugu

Ettevõtte ajalugu ulatub 1944. aastasse, mil loodi õmblusartell Osta. (Mõned allikad peavad ettevõtte eelkäijaks aastal 1932 loodud ketramis- ja kudumisvabrikut Eestisiid.)
Aastal 1950 loodi õmblusartelli Osta alusel V. Klementi nimeline Õmblusvabrik. Aastal 1971 sai see nimeks V. Klementi nimeline Õmblustootmiskoondis. Aastal 1992 asutati õmblustootmiskoondise alusel riiklik aktsiaselts Klementi. 1990ndate alguses algas ettevõte erastamine, mille tulemusel sai aastal 1996 ettevõtte nimeks AS Klementi.
Aastal 2006 nimetati AS Klementi ümber AS-iks PTA Grupp.
Aastal 2006 ühines AS PTA Grupp AS-iga Silvano Fashion Group. Aastal 2011 algas AS-i PTA Grupp pankrotimenetlus.
Inga Kangro

Inga Kangro (aastani 2006 Inga Parts; sündinud 11. aprillil 1974 Antslas Võrumaal) on Eesti matemaatik.

Elulugu

Inga Kangro on õpetaja tütar.
Lõpetas 1992 Antsla Keskkooli, 1998 Tartu Ülikooli matemaatikateaduskonna, 2001 TÜ-s magistrantuuri ja 2005 doktoriõppe. M.Sc. (matemaatika, 2001, TÜ), väitekiri "Tükiti polünomiaalne kollokatsioonimeetod astmeliselt iseärase tuumaga integro-diferentsiaalvõrrandi lahendamiseks" (Tartu, 2001), Ph.D. (mat, 2005, TÜ), väitekiri "Piecewice polynomial collocation methods for solving weakly singular integro-differential equations" (Tartu, 2005).
Oli 2003–05 TTÜ Küberneetika Instituudi insener, 2005–2006 teadur ja alates 2006. aastast on samas erakorraline vanemteadur.

Teadustöö

Uurimisvaldkond: integraal- ja integrodiferentsiaalvõrrandite numbriline lahendamine. 10 teadustrükist.
Peppino di Capri

Peppino di Capri (õieti Giuseppe Faiella; sündinud 27. juulil 1939 Napolis) on itaalia poplaulja ja pianist.
Ta alustas karjääri The Rockersi lauljana. 1958 ilmus singel hittlugudega "Malatia" ja "Nun è Peccato".
1970ndatel esines ta ansambliga New Rockers.
Ta on võitnud mitme muusikafestivali peaauhinna. Ta esindas Itaaliat 1991. aasta Eurovisiooni lauluvõistlusel lauluga "Comme è ddoce 'o mare", saades 89 punktiga seitsmenda koha.
Jaan Manitski

Jaan Manitski (sündinud 7. märtsil 1942 Viinistul) on Eesti poliitik, ettevõtja ja kunstikoguja.
Ta läks koos ema ja isaga 1943. aasta sügisel Soome ja pärast Soome ja Nõukogude Liidu rahulepingu sõlmimist Rootsi. Ta õppis Göteborgi Ülikoolis majandusteadust (1968) ning töötas seejärel Rootsis mitmes finantsettevõttes.
Eestisse tuli ta esimest korda 1989. aastal. Oli Eesti Kongressi liige.
Pärast Lennart Meri siirdumist suursaadikuks Soome 1992. aastal sai Jaan Manitskist Tiit Vähi esimese valitsuse välisminister.
Seejärel kuulus ta Eesti Erastamisagentuuri nõukokku ning oli selle peadirektor.
Praegu tegutseb Jaan Manitski eraettevõtjana ja kodukoha Viinistu aktiivse arendajana, olles kohaliku kultuurielu elavdaja ja suuremaid tööandjaid Viinistul. Manitskile kuulub üks suuremaid erakunstikogusid Eestis, mis on esil talle kuuluvas Viinistu Kunstimuuseumis.
Temast on vändatud portreefilm "Jaan Manitski tagasitulek" (režissöör Rein Raamat, Eesti 2009).
Club Penguin

Liitumine

Registreerima asudes saad panna oma pingviinile nime ning valida värvi. Alustades on võimalik ka tasuliseks liikmeks registreerida. Mängus võib kohe asuda mängima igasuguseid mänge, arendada oma tegelaskuju Card-jitsus või teiste mängijatega suhelda.
Teepõõsas

Morfoloogia

Tee on igihaljas põõsas, mis looduses kasvab 4,5–9 m kõrguseks, kuid istandustes ei lasta neil noppimise kergendamiseks kasvada kõrgemaks kui 1–1,5 m. 
Teepõõsa õied on kas valged või roosad. 
Teepõõsa iga võib ulatuda 300 aastani.

Teeistandused

Kuna taime õrnad lehed kärbuvad päikesepaistel kergesti, istutatakse need sageli valitud puude alla.
Hermann Minkowski

Hermann Minkowski (22. juuni 1864 Aleksotas, Kaunase kubermang – 12. jaanuar 1909 Göttingen) oli Saksa matemaatik.
Ta on geomeetrilise arvuteooria looja ning kasutas geomeetrilisi meetodeid tulemuslikult arvuteooria, matemaatilise füüsika ja relatiivsusteooria probleemide lahendamisel. Tema tuntuim töö on 1907. aastal avaldatud uurimus relatiivsusteoorias, milles ta näitas, et tema endise üliõpilase Albert Einsteini 1905. aastal loodud erirelatiivsusteooriat võib geomeetriliselt mõista kui neljamõõtmelist aegruumi, sellest saadik tuntud kui Minkowski aegruumi.

Haridustee ja töökäik

Ta õppis 5 semestrit Königsbergi ülikoolis ja 3 semestrit Berliini ülikoolis. Üliõpilasena sai ta 1883. aastal Prantsuse Teaduste Akadeemialt matemaatikaauhinna töö eest, mis käsitles ruutvormide teooriat. 1885. aastal promoveeriti ta ruutvormide-teemalise dissertatsiooni "Untersuchungen über quadratische Formen Bestimmung der Anzahl verschiedener Formen, welche ein gegebenes Genus enthält" põhjal Königsbergi ülikooli filosoofiateaduskonna poolt filosoofiadoktoriks.
1887. aastal habiliteerus ta Bonni Ülikooli filosoofiateaduskonna matemaatika eradotsendiks. Aastatel 1887–1894 töötas ta õppejõuna Bonni ülikoolis, kus ta 1892. aastal sai erakorraliseks ja 1894. aastal korraliseks professoriks. Aastatel 1894–1896 töötas ta Königsbergi ülikoolis ja 1896–1902 Zürichi Polütehnikumis (praeguses ETH Zürichis). Zürichis oli Albert Einstein tema üliõpilasi. Alates 1902. aastast kuni oma surmani 1909. aastal oli Minkowski Göttingeni ülikooli matemaatikaprofessor.

Isiklikku

1872. aastal astus tema isa koos perekonnaga Preisimaa kodakondsusse.
Matemaatik David Hilbert oli tema sõber ja Göttingeni ülikoolis töötamise päevil ka lähedane kolleeg.
Liivi raamatukogu

Liivi raamatukogu on raamatukogu Läänemaal Lääne-Nigula vallas Liivi külas.
Raamatukogu juhataja on Helme Vendel.
Toyota JZ mootorid

1JZ

Toodeti 1990–2007 (viimati Mark II BLIT Wagon ja Crown Athlete). Iseloomulik 1JZ-le oli 2,5-liitrine kubatuur, 24-klapiline, kahe nukkvõlliga mootori kooslus.

1JZ-GE

Ilma turboülelaadimiseta variant. Varajasem variant (1990–1995) tootis 125 kW (168 bhp). Hilisema disainiga variant (1995–2007) suudeti toota 147 kW (197 bhp).
Nii nagu kõik JZ-seeria mootorid, oli see mootor disainitud istuma pikkupidi auto kere suhtes kapoti all. Eesmärgina, et sobitada autodele tagaveoline veojõu skemaatika. Kõikidele autodele, mis pakkusid seda mootori varianti, pakuti ainult 4-käigulist automaatkäigukasti; manuaalkäigukasti valikut ei antud.

2JZ

Aastast 1991 valmistati 3,0-liitrist mootorit tähisega 2JZ (esimene auto selle mootoriga oli Toyota Aristo). Silindri läbimõõt ja kolvikäik on 86 x 86mm. VVT-i muudetavate klapifaasidega süsteem lisati hiljem, aastal 1997. Mootor ei ole ainult õrnalt suurema kolvikäiguga versioon 1JZ mootorist (kuigi nad on tohutult sarnased mõõtmetelt ja ehituselt), vaid sellel on ka kõrgem mootoriplokk ja pikemad ühendusvardad, et mahutada 14.5mm kolvikäigu suurendamist.
Sebastian Klinga

Sebastian Klinga (sündinud 26. aprillil 1992 Lahtis) on Soome suusahüppaja.
Heaoluökonoomika

Heaoluökonoomika (inglise welfare economics) on majandusteooria haru, milles uuritakse seda, kuidas majandustegevus peaks olema korraldatud saavutamaks suurimat hüve hulka ning sotsiaalset õiglust.

Heaoluökonoomika kaks põhiteoreemi

1) Konkurentsiturgudel tekib hinnamehhanismi toimel selline ressursside jaotus, mille korral ei ole võimalik ressursse niiviisi ümber jagada (tootmist või tarbimist muuta), et kellegi olukord paraneks ilma, et kellegi teise olukord samal ajal halveneks.
2) Me võime saavutada mis tahes soovitud Pareto-efektiivse jaotuse, kui me jagame rikkuse inimeste vahel teatud viisil ümber ning laseme seejärel hinnamehhanismil toimida.
Igor (eesnimi)

Igor (vene Игорь, ukraina Ігор, valgevene Игар) on venepärane mehenimi.
Nimi on mugandus varjaagide nimest Ingvar või Yngvar.
1. jaanuari 2017 seisuga oli Eestis eesnimi Igor 6348 mehel ja see oli Eestis populaarsuselt 8. mehenimi.
Kõige populaarsem on eesnimi Igor vanuserühmas 50–54, kus neid on 10 000 elaniku kohta 135,31 ning Ida-Viru maakonnas, kus neid on 10 000 elaniku kohta 102,04. Igor on keskmiselt 45 aasta vanune (mediaanvanus on 48).
Sloveenias on Igor populaarsuselt 27. mehenimi. Seda kannab 8374 sloveeni ehk 0,82% Sloveenia meestest.
Afganistani põhiseadus (2004)

2004. aasta Afganistani põhiseadus on Afganistani Islamivabariigi praegu kehtiv põhiseadus.
Vastavalt Bonni leppele töötas põhiseaduse välja avalikkusega nõu pidav Afgaani Põhiseaduskomisjon.
2003. aasta Loya Jirga kiitis selle 4. jaanuaril 2004 konsensuslikult heaks. Ajutine president Ḩāmid Karzay kirjutas sellele alla 26. jaanuaril 2004.
Rühm Loya Jirga saadikuid eesotsas ‘Abdol Ḩāfez̧ Manşūriga väitis 28. jaanuaril, et versioonis, millele Karzay alla kirjutas, oli vähemalt 15 muudatust võrreldes 4. jaanuaril alla kirjutatud versiooniga. Nad saatsid koopia oma kaebustest ÜRO Abimissioonile Afganistanis, Euroopa Liidule ja endisele kuningale.
Sangamoni maakond

Sangamoni maakond (Sangamon County) on maakond USA-s Illinoisi osariigis. Geograafilised koordinaadid on 39°76' N, 89°66' W.
Maakonna halduskeskus on Springfield.
Maakonna pindala on 2271 km², millest 23 km² moodustab veepindala.
Elanike arv oli 2010. aasta rahvaloenduse järgi 197 465. Aastal 2000 oli elanike arv 188 951.

Ajalugu

Sangamoni maakond moodustati 30. jaanuaril 1821. aastal Madisoni ja Bondi maakonna osadest. Maakond sai nime Sangamoni jõe sõduri William Gordon Cooke'i järgi.
Sodankylä vald

Külad

Aska, Jeesiö, Kelujärvi, Kersilö, Kierinki, Lokka, Luusua, Madetkoski, Moskuvaara, Mutenia, Orajärvi, Petkula, Puolakkavaara, Rajala, Riesto, Riipi, Sassali, Sattanen, Seipäjärvi, Siurunmaa, Sompio, Syväjärvi, Tankavaara, Torvinen, Uimaniemi, Unari, Vaalajärvi, Vaiskojärvi, Vuojärvi, Vuotso ja Välisuvanto.
Kirevkala

Kirevkala (Poecilia) on perekond kalu.
Sellesse perekonda kuulub umbes 40 liiki. Nad on levinud peamiselt Ameerika troopilises ja subtroopilises piirkonnas.
Nende seas on populaarseid akvaariumikalu.
Irboska veretöö

Järellugu

6. septembril 1940 toimus Kirovis Uurali sõjaväeringkonna sõjatribunali kinnisel istungil kohtuistung seitsme süüdistatu suhtes: Jaan Lepp, Hugo Lepp, Arnold Tols, Jaan Poska, Jaan Parkja, Ferdinand Rebane, Lembit Paap. Kohus kestis 10 tundi ja otsustas, et kõik kohtualused on süüdi: "... kes võtsid osa Eesti Ametühingute kongressist osavõtnute kallal toimepandud julmast kuriteost, lastes maha 26 inimest ja saates 76 inimest läbi rindejoone NSV Liidu poole, seades nende elu ohtu. Olles kontrrevolutsiooniliste organisatsioonide liikmed, aitasid nad kodanlikul valitsusel maha suruda Eesti revolutsioonilist liikumist." Kohus otsustas neid "karistada kriminaalkaristuse kõrgeima määraga – mahalaskmisega".
Jaan Lepa suhtes viidi kohtuotsus täide 9. detsembril 1941, kell 18.55. Eesti Vabariik rehabiliteeris Lepa 22. veebruaril 1993. aastal.
Pikknurme

Asend

Küla paikneb Tallinna–Tartu–Võru–Luhamaa maantee ääres. Põhjast lõunasse läbib küla Pikknurme jõgi. Edelasse jääb Madise raba, mis läheb lõunas üle Alam-Pedja looduskaitsealasse kuuluvaks Umbusi rabaks.

Ajalugu

Pikknurme küla on esimest korda mainitud 1426. aastal (Pieteuorm). 19. sajandi alguses on kasutatud juba nime "Pikknurme" - pikad nurmed. 13.-18. sajandist pärineva arheoloogiamälestisena on arvel küla kõrgeim oos, Veski talu maadel paiknev Kabelimägi.

Majandus

Pikknurme külas asub Riigimetsa Majandamise Keskuse Jõgevamaa metskonna keskus.

Kultuur

Pikknurme küla arendab ja kohapealset kultuurielu korraldab Pikknurme Külaselts. 
Otti talus on Otti talu kalmistu.
Piganeem

Piganeem (ka Pikaneem, Pikaneeme, Piganeeme kari) on neem Harju maakonnas Jõelähtme vallas Kostiranna külas.
GPS-kunst

GPS-kunst on meetod, mis ühendab kunsti, liikumise ja tehnoloogia, kasutades globaalset positsioneerimise süsteemi (GPS).
GPS-kunsti tegemiseks leitakse kaardilt marsruut, mille läbimine võiks tekitada mõne huvitava kujundi. Liikumisteekond salvestatakse naviseadmega.
Tänapäeval piisab GPS-kunsti tegemiseks vaid vajaliku rakendusega telefonist. Oluline võib-olla ka telefoni aku enne korralikult täis laadida, sest pidev satelliitidega suhtlemine kurnab akut.

GPS

GPS koosneb kolmest osast – satelliitidest, maapealsest juhtimisvõrgustikust ja kasutajaseadmest. Satelliidid edastavad signaale ja navigeerimisandmeid, mis võimaldavad kasutajal mõõta nende pseudovahemikke, et hinnata oma enda positsiooni, kiirust ja aega. Maapealne juhtimisvõrk jälgib ja haldab satelliidisüsteemi.
Naviseade ehk GPS-vastuvõtja püüab ja töötleb satelliitide signaale. Kasutaja teekonnad salvestatakse automaatselt GPS-vastuvõtja mällu ja neid saab hiljem arvutisse laadida, mis oleks joonistamise, skulptuuri või animatsiooni aluseks. Teekond võib olla tasapinnaline (nt kõndimisel) või kolmemõõtmeline (nt lendamisel).

Ajalugu

"Juba 1800–1400 aastat tagasi lõid inimesed Nazca platool maapinnale kunstiteoseid, mille otstarve ei ole päris selge. Arvatakse, et need olid rituaalirajad".
 GPS-i abil joonistamise idee viisid esmakordselt ellu kunstnikud Hugh Pryor ja Jeremy Wood, kelle teosed on 13 miili laiune kala Oxfordshire’is, 21 miili pikkuste jalgadega ämblik Port Meadow’s Oxfordis ja "maailma suurim sõna IF" (eesti keeles 'kui'), mille kogupikkus on 537 miili. Nende teekond hõlmas ka Iffleyd Oxfordis, Ifordi Ida-Sussexis, Ifield Roadi Londonis ja Ifoldi Lääne-Sussexis.

Eestis

Eesti Vabariigi 100. aastapäevaks kutsuti osalema liikumiskampaanias, mille käigus kanti Eesti hümni sõnad GPS-i abil maakaardile. 24. veebruariks 2018 oli 712 inimest, 8 koera ja üks kass GPS-i abil Eesti hümni maailmakaardile kirjutanud. Hümni kogupikkus tuli üle 300 kilomeetri, sõnad said kaardile paljudes Eesti linnades ja asulates ning ka väljaspool Eestit."
Kureküla raamatukogu

Kureküla raamatukogu on raamatukogu Tartu maakonnas Elva vallas Kurekülas.
Raamatukogu asutati 1967.
Venemaa riigihaldus

Venemaa seadusandva võimu institutsioonid

Venemaa seadusandva võimu institutsioonid on parlamendi (Venemaa Föderaalassamblee) alamkoda Riigiduuma ja ülemkoda Föderatsiooninõukogu. 
Venemaa põhiseaduse järgi on Riigiduumas 450 neljaks aastaks valitud saadikut ning Föderatsiooninõukogus 168 senaatorikohta, mis täidetakse iga Venemaa föderaalsubjekti (vabariik, oblast, krai, keskalluvusega linn, autonoomne ringkond, autonoomne oblast) esindava 2 senaatoriga.
Maidla vald (Kullamaa kihelkond)

Maidla vald (saksa keeles Tockumbeck) oli vald Läänemaal Kullamaa kihelkonnas. Vald eksisteeris 1866–1890 ja seejärel 1890 liideti osa Maidla vallast Koluvere ja osa Maidla vallast Kalju vallaga
Valla alal asus Maidla mõis ja Salutaguse küla.
Mall-Anne Riikjärv

Mall-Anne Riikjärv (sündinud 17. jaanuaril 1943 Tallinnas) on eesti pediaater ja arstiteadlane.

Elulugu

Mall-Anne Riikjärv on laulja ja filoloogi tütar.
Ta lõpetas 1961. aastal Tallinna 2. Keskkooli ja 1967. aastal Tartu Riiklik Ülikooli arstiteaduskonna, spetsialiseerus pediaatriks. 1977. aastal kaitses ta meditsiinikandidaadi kraadi Moskva 1. Meditsiiniinstituudis väitekirjaga "Бронхологические и цитологические методы исследования для оценки фазы ремиссии хронической пневмонии у детей" (Bronholoogilised ja tsütoloogilised uurimismeetodid kroonilise kopsupõletiku remissiooni gaasi hindamiseks lastel). 1992. aastal täiendas ta end Linköpingi Ülikoolis.
Aastatel 1967–1971 oli ta Tapa Linnahaigla pediaater ja peaarsti asetäitja, 1971–1974 Eksperimentaalse ja Kliinilise Meditsiini Instituudi aspirant, 1974–1978 EKMI pulmonoloogia osakonna nooremteadur, 1978–1981 Tallinna 1. Lastehaigla peaarsti asetäitja ravi alal, 1981–1990 Eesti NSV Tervishoiuministeeriumi peapediaater, 1990–1991 Tallinna 1. Lastehaigla pulmonoloog, 1991–2005 samas peaarsti asetäitja koolituse ja teaduse alal. Aastatel 2006–2013 oli ta Tallinna Lastehaigla juhatuse esimees.
Aastatel 1990–2000 oli ta sotsiaalministeeriumi lastehaiguste nõunik. 1969. aastast on ta Eesti Lastearstide Seltsi liige, aastatel 1980–2001 oli ta ELS-i juhatuse liige, 1990–1994 sekretär, 1994–1998 president, 2001. aastast Eesti Lastearstide Seltsi auliige.

Teadustöö

Uurimisvaldkond: laste pulmonoloogia. Üle 40 teadustrükise.
2019. aasta mäesuusatamise maailmameistrivõistlused

2019. aasta mäesuusatamise maailmameistrivõistlused olid 45. maailmameistrivõistlused mäesuusatamises. Võistlused toimusid Rootsis Åres 4.–17. veebruaril 2019. Samas paigas olid varem toimunud ka 1954. aasta ja 2007. aasta maailmameistrivõistlused.
Võistluste korraldaja valiti välja 5. juunil 2014 Rahvusvaheline Suusaföderatsiooni kongressil Hispaanias Barcelonas. Ainus teine kandidaatlinn oli Cortina d'Ampezzo (Itaalia), mis valiti hiljem 2021. aasta maailmameistrivõistluste korraldajaks.
Võistlustel osales 476 sportlast 76 riigist.
Karl Benz

Müüt: Carl Benz ja bensiin

Üks legend, mis paistab eriti populaarne olevat ingliskeelsete riikide mälumängijate seas, väidab, et bensiin on samuti nime saanud Carl Benzi järgi, kes olevat seda esimesena autokütusena kasutanud. See pole tõsi – sõna «bensiin» on saksa keelde jõudnud ladinakeelsest bensoest (benzoë), mille eeskujuks oli omakorda araabiakeelne luban jawi, mis algselt tähistas bensoevaiku. Termini bensiin (Benzin) võttis laiemalt kasutusele saksa keemik Eilhard Mitscherlich (1794–1863).
Carl Benzi esimeste autode mootorites oli kütusena kasutusel hoopis ligroiin ehk toorbensiin, mida tol ajal müüdi apteegis. Heidelbergi lähedal asuv Wieslochi apteek, kust Bertha Benz 1888. aastal läbi sõites ligroiini ostis, reklaamib end tänapäeval maailma esimese tanklana.
Loitsude, loitsimise ja loitsijate uurimise töörühm

Loitsude, loitsimise ja loitsijate uurimise töörühm Rahvusvahelise Rahvajutu-Uurijate Seltsi (ISFNR) juures (inglise keeles The ISFNR Committee on Charms, Charmers and Charming) ühendab alates 2003. aastast mitmete maade teadlasi, kes on huvitatud erinevate perioodide verbaalsete (jm vormis) loitsude, loitsimispraktikate, loitsijate ja nende patsientide akadeemilisest uurimisest. Loitsude uurimine oli Euroopas edukas 20. sajandil kuni Teise maailmasõja alguseni ja tugines suurtele rahvaluulekogudele, antiik- ja keskaja tekstidele; levinud oli võrdlev ja tüpoloogiline uurimismeetod. Õpetlashuvi tõusulaine algas uuesti 1990. aastatel.
Töörühma juhtkomiteesse kuuluvad Elenora Cianci, James Kapalo, Mare Kõiva, Lea Olsan, Haralampos Passalis, Éva Pócs, Jonathan Roper, Emanuela Timotin, Andrei Toporkov ja Daiva Vaitkevičiene.

Konverentsid

Alates aastast 2003 toimuvad regulaarsed konverentsid jooksva uurimistöö ja pikema perioodi uurimuste kokkuvõtmiseks. 
Konverentsid on toimunud Londonis (2003 ja 2005), Pécsis (2007, 2015), Tartus (2008), Ateenas (2009), Bukarestis (2010), Moskvas (2011), Vilniuses (2013), Corkis (2016), Budapestis (2017).